CELEX: C2004/314/55
Language: da
Date: 2004-12-18 00:00:00
Title: Sag T-397/04: Sag anlagt den 6. oktober 2004 af MobilCom Aktiengesellschaft mod Kommissionen for De Europæiske Fællesskaber

18.12.2004   
            
            
               DA
            
            
               Den Europæiske Unions Tidende
            
            
               C 314/23
            
         Sag anlagt den 6. oktober 2004 af MobilCom Aktiengesellschaft mod Kommissionen for De Europæiske Fællesskaber
   (Sag T-397/04)
   (2004/C 314/55)
   Processprog: tysk
   Ved De Europæiske Fællesskabers Ret i Første Instans er der den 6. oktober 2004 anlagt sag mod Kommissionen for De Europæiske Fællesskaber af MobilCom Aktiengesellschaft, Büdelsdorf (Tyskland) ved Rechtsanwälte K. Jacobsen, U. Wellmann og T. Sharpe, og med valgt adresse i Luxembourg.
   Sagsøgeren har nedlagt følgende påstande:
   
               —
            
            
               Kommissionen for De Europæiske Fællesskabers beslutning af 14.7.2004, nr. C5/03 (ex N 239/03) annulleres.
            
         
               —
            
            
               Subsidiært: Artikel 1 i Kommissionen for De Europæiske Fællesskabers beslutning af 14.7.2004 nr. C5/03 (ex N 239/03) annulleres, for så vidt det deri i sidste punktum hedder »… såfremt Tyskland opfylder den i nærværende beslutnings artikel 2 nævnte betingelse«, og den nævnte beslutnings artikel 2 og artikel 3 annulleres i det hele.
            
         Søgsmålsgrunde og væsentligste argumenter:
   I den anfægtede beslutning blev statsstøtte fra Tyskland til fordel for sagsøgeren erklæret for forenelig med fællesmarkedet, såfremt Tyskland opfylder de i beslutningens artikel 2 nævnte betingelser. Ved dette påbud pålægges det sagsøgeren at lukke sin såkaldte »online-afsætningskanal« i syv måneder.
   Sagsøgeren har først gjort gældende, at Kommissionen ikke er kompetent i sagen. Da sagsøgerens forretningsvirksomhed med formidling af mobiltelefonkontrakter udelukkende er begrænset til Tyskland, kan ydelsen af støtten ikke påvirke samhandelen mellem medlemsstaterne.
   Endvidere har sagsøgeren anført, at der ikke foreligger nogen egnet hjemmel til, at Kommissionen kan give et sådant påbud, hvorfor der foreligger en tilsidesættelse af EF-traktaten eller af en retsregel til gennemførelse heraf.
   Efter sagsøgerens opfattelse er det til sagsøgeren rettede påbud vilkårligt, da der ikke foreligger nogen tilstrækkelig begrundelse. Derfor har sagsøgeren gjort gældende, at der foreligger et fejlskøn henholdsvis et manglende skøn. Kommissionen har desuden ikke på forståelig måde forklaret, at den anfægtede beslutning er nødvendig, egnet og samtidig det mildeste middel, hvorfor den har tilsidesat proportionalitetsprincippet.